Maatietopalvelu

Kyselyvastaus

**Asiakirjan tunnus:** KT1024

**Päivämäärä**: 13.2.2025

**Julkisuus:** Julkinen

**Bangladesh / Dialyysihoidon saatavuus ja saavutettavuus**

**Bangladesh / Availability and accessibility of dialysis treatment**

Kysymykset

1. Onko elinsiirto-/dialyysipotilaiden mahdollista saada hoitoa Bangladeshissa?
2. Miten nopeasti maahan palaavien dialyysipotilaiden olisi mahdollista saada säännölliset dialyysihoidot järjestymään? Tarvitseeko hoitoja/lääkkeitä maksaa itse?

Questions

1. Is it possible for dialysis patients/transplant recipients to receive treatment in Bangladesh?
2. How quickly would it be possible for dialysis patients returning to Bangladesh to arrange regular dialysis treatment? Do patients need to pay for treatments/medication themselves?

# Onko elinsiirto-/dialyysipotilaan mahdollista saada hoitoa Bangladeshissa?

Euroopan unionin turvapaikkavirasto (EUAA) on selvittänyt hoidon saatavuutta ja saavutettavuutta munuaissairauksiin Bangladeshissa helmikuussa 2024 ilmestyneessä maatietoraportissa.[[1]](#footnote-1)

Raporttiin kerättyjen tietojen mukaan perusterveydenhuollon hoitolaitoksissa ei hoideta munuaissairauksia, eikä julkisissa piirikunta- tai yleissairaaloissa (district hospital, general hospital) tyypillisesti ole täysipainoisia valmiuksia tai välineitä diagnosoida ja hoitaa munuaissairauksia, tai toteuttaa dialyysihoitoja, loppuvaiheen munuaisten vajaatoiminnan hoitoja tai munuaisensiirtoja.[[2]](#footnote-2) Piirikunta- ja yleissairaaloihin on sijoitettuna käytännön tietoa ja taitoja omaavaa henkilöstöä, ja esimerkiksi hemodialyysia kerrotaan olevan saatavilla 170:ssa julkisessa sairaalassa eri puolilla maata, mutta näissä sairaaloissa ei tyypillisesti työskentele nefrologeja (munuaissairauksien erikoislääkäri). Kyseisissä hoitolaitoksissa hoitoon pääsy on käytännössä rajallista suuren kysynnän sekä nefrologien ja muun munuaissairauksiin erikoistuneen hoitohenkilökunnan puutteen vuoksi.[[3]](#footnote-3)

Kompleksisemmat munuaissairaudet hoidetaan yleensä erikoissairaaloissa (specialist hospitals), jotka ovat usein sijoitettuina lääketieteellisten oppilaitosten yhteyteen. Sekä yksityisen että julkisen sektorin munuaissairauksien erikoissairaanhoito on keskittynyt Dhakaan ja Chittagongiin.[[4]](#footnote-4)

Munuaissiirtojen määrä on Bangladeshissa rajallinen, mutta tulokset ovat verrattavissa korkean tulotason maihin. Esimerkiksi Dhakassa toimiva BIRDEM General Hospital oli tehnyt 111 munuaissiirtoa vuosien 2004–2014 välillä, missä potilaiden eloonjäämisaste oli vuoden kuluttua leikkauksesta 98,1 prosenttia, kolmen vuoden kuluttua 88,24 prosenttia ja viiden vuoden kuluttua 84,09 prosenttia. Dhakassa toimiva yksityisen sektorin erikoissairaala The Centre for Kidney Diseases and Urology Hospital raportoi tehneensä vuonna 2021 184 munuaissiirtoa, joiden onnistumisprosentti oli 96%.[[5]](#footnote-5)

# Miten nopeasti maahan palaavien dialyysipotilaiden olisi mahdollista saada säännölliset dialyysihoidot järjestymään? Tarvitseeko hoitoja/lääkkeitä maksaa itse?

Kuten yllä on todettu, pätevää ja koulutettua munuaissairauksiin erikoistunutta hoitohenkilöstöä ja ajanmukaisia laboratoriomenetelmiä ei ole laajalti saatavilla Bangladeshin julkisissa terveydenhoitolaitoksissa.[[6]](#footnote-6) Munuaissairauksien seuranta- ja sairaalahoitoa on saatavilla julkisen sektorin erikoissairaaloiden lisäksi yksityisen sektorin hoitolaitoksissa.[[7]](#footnote-7) Käytännössä alhaisen kokonaiskapasiteetin ja suurien potilasmäärien seurauksena mm. dialyysihoitojen jonotusajat ovat yleensä pitkiä.[[8]](#footnote-8)

Maassa toimii joitakin munuaissairauksien hoito- tai hoitoon ohjauspalveluja tarjoavia kansalaisjärjestöjen sekä ulkopuolisten lahjoittajien osana yhteiskuntavastuutoimintaa ylläpitämiä hoitokeskuksia, joista suurin osa sijaitsee Dhakassa.[[9]](#footnote-9) Esimerkiksi Dhakassa toimiva Kidney Foundation of Bangladesh -järjestö kertoo verkkosivuillaan omaavansa dialyysiyksikön, jossa on 110 vuodepaikkaa, ja se pyrkii tarjoamaan köyhimmille potilasryhmille hoitoa ilmaiseksi.[[10]](#footnote-10)

EUAA:n mukaan voittoa tavoittelevia dialyysihoitokeskuksia on nelinkertainen määrä voittoa tavoittelemattomiin hoitokeskuksiin (ml. julkiset sairaalat sekä kansalaisjärjestöjen ylläpitämät hoitokeskukset) verrattuna.[[11]](#footnote-11)

Munuaissairauksien hoitoja ei kateta minkään julkisten tukijärjestelmien, kuten terveysvakuutuksen kautta, vaan hoitoon hakeutuvien potilaiden on maksettava hoitokustannukset kokonaan itse sekä julkisissa että yksityisissä sairaaloissa. Mahdollisia kuluja ovat muun muassa lääkekustannukset, konsultaatio- ja laboratoriokokeet sekä sairaalahoidon maksut. Ulkomailta palanneet kansalaiset joutuvat käymään läpi samat jonotus- ja maksuprosessit päästäkseen hoitoon ja laboratoriokokeisiin.[[12]](#footnote-12)

Munuaissairauksien hoitojen hinnat vaihtelevat julkisten ja yksityisten hoitolaitosten välillä. Julkisen sektorin edullisempien vuodepaikkojen saavutettavuuteen liittyy käytännössä rajoitteita, koska potilasmäärät ovat suuria riittämättömään tarjontaan nähden. Tämän vuoksi potilaat joutuvat turvautumaan usein lisämaksullisiin palveluihin, kuten ilmastoituihin huoneisiin.[[13]](#footnote-13)

Eri hoitojen ja lääkkeiden hintoja on esitelty EUAA:n raportissa olevissa taulukoissa. Julkisissa sairaaloissa hoitolaitosten sosiaalihuolto-osasto voi periaatteessa tekemänsä arvion perusteella myöntää vähävaraisille potilaille vapautuksen poliklinikka- tai osastomaksuista, mutta käytännössä poikkeusten myöntäminen maksuihin on harvinaista.[[14]](#footnote-14)

## Lähteet

EUAA (European Union Agency for Asylum) 2/2024. *Bangladesh Topical Report: Nephrology*. <https://euaa.europa.eu/publications/bangladesh-topical-report-nephrology> (käyty 13.2.2025).

Kidney Foundation of Bangladesh [päiväämätön]. *Indoor Facilities at Kidney Foundation Hospital*. <https://www.kidneyfoundationbd.com/facilities/indoor-facilities> (käyty 13.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. EUAA 2/2024. [↑](#footnote-ref-1)
2. EUAA 2/2024, s. 13. [↑](#footnote-ref-2)
3. EUAA 2/2024, s. 10. [↑](#footnote-ref-3)
4. EUAA 2/2024, s. 10–11. [↑](#footnote-ref-4)
5. EUAA 2/2024, s. 12. [↑](#footnote-ref-5)
6. EUAA 2/2024, s. 10. [↑](#footnote-ref-6)
7. EUAA 2/2024, s. 13. [↑](#footnote-ref-7)
8. EUAA 2/2024, s. 13. [↑](#footnote-ref-8)
9. EUAA 2/2024, s. 14. [↑](#footnote-ref-9)
10. EUAA 2/2024, s. 14; Kidney Foundation of Bangladesh [päiväämätön]. [↑](#footnote-ref-10)
11. EUAA 2/2024, s. 10. [↑](#footnote-ref-11)
12. EUAA 2/2024, s. 13–14. [↑](#footnote-ref-12)
13. EUAA 2/2024, s. 14–15. [↑](#footnote-ref-13)
14. ks. EUAA 2/2024, s. 15–18. [↑](#footnote-ref-14)